هو ليه ربنا خلق الست أقل من الراجل؟ وليه إداني عقل يقدر يستوعب الفكرة دي؟ما تقولش إن الست مش أقل بس مختلفة لأن في نصوص صريحة عن تفضيل الرجل.أنا مش حابسة نفسي فى الفكرة دي بس كل شوية أدخل في حاجة شبه الإحباط وكره الحياه بسببها. مش عارفة أحب نفسي منذ أن كنت طفلة بسبب لأني أنثى، حاسة إني خلقت بإعاقة
والله يا أفندم مشكلتك في عقلك ، ربنا مالوش دعوة بالمسألة دي ، معلش يعني.  سواء كان الرجال أفضل من النساء عمومًا ، أو النساء أفضل من الرجال عمومًا ، فدي حاجة من فضل الله على كل جنس من الأجناس.  دا بفرض أنه زي ما بتقولي يعني في أن الست درجة تانية أو أقل من الراجل وأن في نصوص صريحة في كده ، لأنه هو مافيش حاجة اسمها كده وكلامك غلط ، بس أنا هجاوب على هواكي يعني - وإن كنت كررت أربعين مرة سابقًا إن ماحدش يحط الإجابة اللي هو حابب يسمعها في السؤال - بفرض أنه صح ، وأن جنس الرجال مفضل على جنس النساء تفضيلًا مطلقًا ، بمعنى أن النساء أقل من الرجال.  فالسؤال : إيه الظلم أصلًا في كده؟ ، وليه نفرض على ربنا المساواة بمقايسنا أصلًا؟  دلوقتي ربنا خلقك كده ، وطلب منك عبادات خاصة بيكي إنتي ، وطلب من الذكور عبادات خاصة بيهم هما.  إنتي مش واجب عليكي الجهاد ، هما واجب عليهم.  إنتي مش واجب عليكي النفقة والسكنى ورعاية الزوجة والأم والأاخت والابن والابنة ، وهما دا فرض عليهم.  إنتي مش واجب عليكي تنزلي تصلي في المسجد ، ولا حتى مستحب ، وهما يا واجب يا مستحب.  إنتي لو قعدتي ما تنزليش الجمعة شهور ، ما حدش يقدر يقولك تلت التلاتة كام ، هو لو سابها مرة يأثم ، سابها 3 مرات يختم الله على قلبه!  إنتي مش واجب عليكي تصومي وإنتي حائض ، رغم أن الحيض مش بيأثر على الصيام في ذاته ، ومش مطلوب منك تصلي وإنتي حائض رغم أنه مش بيأثر مباشرة في الصلاة ، وهو مطلوب منه لو اتفرم في شغله صباحًا يكمل صيام ، ولو مهما كان تعبان لازم يصلي.  هو لازم لما ييجي يتجوز حضرتك يجيب مهر ، شرعًا يعني ، وإنتي مش واجب عليكي تجيبي بربع جنيه حلاوة حتى.  إنتي سهل قوي تخشي الجنة عنه ، لأنك مش بتفتني بيه زي ما هو بيفتن بيكي.  هو واجب عليه شرعًا الحفاظ عليكي بما يقدر عليه ، والعكس مش صحيح.  إنتي كأم مطلوب برّك 3 أضعاف الأب.  والتوصية بيكي في القرآن والسنة أكتر بكتير من الأب ، مع أنه هو اللي بيصرف عليكي وعلى ابنك ، إنتوا الاتنين.  ليكي امتيازات في حضانة أولادك ، وفي السكنى ، حتى لو طلقك لازم يجيب لك سكن تقعدي فيه ، وهو ما عندوش العكس! لو راجل كان بيفكر في نفس دماغك كده كان قال : هو إشمعنى الستات عندهم كل الامتيازات دي وإحنا لأ؟ عرفتي أنه المشكلة في عقلك ، وأن تفكييرك ساذج وبلا معنى؟ الحقيقة أن ربنا خلق لكل جنس مننا عباداته ، وكل جنس حسب ما ربنا حباه من ميزات بيتحمل مسئوليات وبيتحاسب عليها ، وفي الآخر إحنا الاتنين لو عملنا اللي علينا هناخد نفس الثواب ، هو هو ، ونخش الجنة ، مع بعض عادي ، ولو ما عملناش اللي علينا هنخش النار!  أظن دا قمة العدل اللي ممكن تصوره يعني! وسبحان الله الحكيم العليم إذ يقول : وَلَا تَتَمَنَّوْا مَا فَضَّلَ اللَّهُ بِهِ بَعْضَكُمْ عَلَىٰ بَعْضٍ ۚ لِّلرِّجَالِ نَصِيبٌ مِّمَّا اكْتَسَبُوا ۖ وَلِلنِّسَاءِ نَصِيبٌ مِّمَّا اكْتَسَبْنَ ۚ وَاسْأَلُوا اللَّهَ مِن فَضْلِهِ ۗ إِنَّ اللَّهَ كَانَ بِكُلِّ شَيْءٍ عَلِيمً ممكن بقى كل واحد يعمل اللي عليه ونبطل المقارنات والأسئلة السخيفة دي؟  واسألوا الله من فضله! والإعاقة الحقيقية أن ربنا يكون فاتح لك عشرات الطرق للجنة بسبب كونك أنثى وإنتي ما تستغليهاش وتقولي : إشمعنى يارب خلقتني أنثى؟ ارحموا نفسكم بالله عليكم!